ประเมินผลงาน1ปี‘ประสาร’ผ่านฉลุย
หม่อมเต่าแนะต้องโกอินเตอร์ออกสื่อนอกยกระดับเศรษฐกิจ
19 ส.ค. 2554

หม่อมเต่าแนะต้องโกอินเตอร์ออกสื่อนอกยกระดับเศรษฐกิจ
บอร์ด ธปท.ประเมินการทำงานผู้ว่าฯ ธปท.ให้ “ประสาร” สอบผ่าน แนะให้ออกสื่อนอกมากขึ้นเพื่อยกระดับเศรษฐกิจไทย
ม.ร.ว.จัตุมงคล โสณกุล ประธานคณะกรรมการธนาคารแห่งประเทศไทย (กกธ.) กล่าวว่า การประเมินผลการทำงานของนายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) ในโอกาสที่รับตำแหน่งผู้ว่าการ ธปท.มาครบ 1 ปีเมื่อสิ้นเดือน ก.ย.นี้ โดยซึ่งการประเมินแบ่งการให้คะแนนเป็นส่วนงาน เช่น นโยบายการเงิน นโยบายสถาบันการเงิน การบริหารงานภายใน การดูแลระบบการชำระเงิน การเชื่อมโยงกับภายนอก การคุ้มครองผู้บริโภค เป็นต้น ซึ่งโดยรวมนายประสารทำงานได้ดี
“ผลการประเมินจะไม่บอกว่าตกหรือผ่าน แต่จะมีข้อแนะนำในการนำไปปรับปรุง ซึ่งผู้ว่าการ ธปท.คนนี้ทำได้ดีในงานหลักของ ธปท. และมีหลักคิดแบบเดียวกับคนใน ธปท.แต่ก็มีข้อเสนอแนะให้ปรับปรุงในบางด้าน อาทิ การเปิดตัวให้สัมภาษณ์กับสื่อต่างประเทศในระดับโลกมากขึ้น เพราะช่วยส่งผลดีต่อประเทศ” ม.ร.ว.จัตุมงคล กล่าว
การที่ผู้ว่าการ ธปท.ได้รับการยอมรับในสื่อต่างประเทศ จะเป็นการช่วยสร้างการยอมรับระบบเศรษฐกิจ ระบบการเงิน รวมถึงสถาบันการเงินของไทยในระดับโลกมากขึ้นด้วย และเมื่อได้รับการยอมรับจากนักลงทุนแล้ว เวลาไปเสนอหรือต่อรองอะไรในฐานะที่เป็นคนจากประเทศไทยก็จะทำให้ประเทศได้รับการยอมรับในระดับสากลหรือเวทีโลกมากขึ้นด้วย
ประธาน กกธ. กล่าวต่อไปว่า หากดูจากกรณีของผู้นำของธนาคารกลางสิงคโปร์ มาเลเซีย หรือ รมว.คลัง สิงคโปร์ หรือ รมว.คลังของมาเลเซีย เวลามีข่าวหรือมีแคนดิเดตตำแหน่งอะไรเกี่ยวกับคนในเอเชีย สื่อก็จะพูดถึง เพราะเขารู้จักทำให้ดูเหมือนเป็นการยอมรับว่าประเทศเขาดี
ทั้งนี้ ประเทศไทยเองก็มีพื้นฐานและผู้นำที่ดีในระดับเดียวกัน แต่ไม่ค่อยได้เปิดตัวกับสื่อ ทั้งที่ผ่านมาผู้ว่าการ ธปท.ไปร่วมประชุมแสดงความคิดเห็น แสดงปาฐกถากับองค์กรการเงินหรือเศรษฐกิจระหว่างประเทศมากมาย แต่สื่อต่างประเทศไม่รู้จักผู้ว่าการ ธปท.ว่ามีดี มีคุณสมบัติ มีภูมิหลังหรือความรู้ความสามารถอย่างไร ส่งผลให้การยอมรับในเวทีสากลอาจน้อยกว่าประเทศอื่น
ม.ร.ว.จัตุมงคล กล่าวว่า อีกประเด็นที่ผู้ว่าการ ธปท.ต้องปรับปรุงคือ ระบบการบริหารพนักงาน เช่น ให้มีการตรวจสอบความเหมาะสมระหว่างจำนวนพนักงานกับจำนวนงาน เพราะเท่าที่พบจากการประเมินความเหมาะสมของงานกับพนักงานของ ธปท.ในขณะนี้ ยังไม่ได้เป็นระบบเดียวกับเอกชน หรือราชการ ที่คำนวนงาน และประสิทธิภาพการทำงานของคน ให้สอดคล้องกัน ทำให้ประเมินได้ยากว่าจำนวนคนที่มีอยู่ประมาณ 5,000 คนในปัจจุบันมากหรือน้อยเกินไปกับงานที่รับผิดชอบ
“ตอนนี้ ระบบการแยกระดับพนักงานก็ยังมีข้อผิดพลาด เช่น จัดพนักงานที่ทำฐานข้อมูลสถติ เป็นพนักงานรองไม่ใช่พนักงานหลัก ทั้งๆที่พื้นฐานของธปท.แตกต่างจากธนาคารกลางของประเทศอื่นๆ ซึ่งธนาคารอื่นไม่มีหน้าที่ทำข้อมูล วิเคราะห์ข้อมูล เพื่อเป็นฐานข้อมูลของประเทศ แต่ธปท.เราทำ ทุกหน่วยงานรัฐ และเอกชนส่วนใหญ่ ใช้ข้อมูลของธปท. ดังนั้น จึงขอให้ผู้ว่าการฯไปดำเนินการเรื่องนี้ใหม่ให้ชัดเจน” ม.ร.ว.จัตุมงคลกล่าว
ทั้งนี้ คณะกรรมการประเมินผลงานของผู้ว่าการธปท.จะมีคนนอกมาร่วมประเมินด้วย ซึ่งคัดมาจากคนนอกธปท.ที่เป็นกรรมการในคณะกรรมการนโยบายการเงิน คณะกรรมการนโยบายสถาบันการเงิน และคณะกรรมการระบบการชำระเงิน ซึ่งการประเมินครั้งนี้ถือเป็นการประเมินครั้งแรกของผู้ว่าการธปท.คนปัจจุบัน